Malema o akgola Head Mountain
Kgosi Mmirwa Malema wa Bobong, o akgotse banana ba kereke ya Head Mountain of God Apostolic Church in Zion go supa fa ba kgathala ka batlhoki e bile ba tlhaloganya lefoko la Modimo le le reng rata mongwe ka wena fela jaaka o ithata. Banana ba dikereke tsa Head Mountain of God mo kgaolong ya Legare ba abetse batho bangwe ba le batlhano dimpho tsa melora le dijo. Kabo dimpho e e ne e tshwaretswe kwa kgotleng kgolo ya Bobonong bosheng. Kgosi o kgothaditse kereke e go tswelela e dira ditiro tsa bopelotlhomogi ka lefoko la Modimo le tlhalosa fa letsogo le le abang le le sego go na le le le amogelang. O gakolotse dikereke go tla go ipega kwa ofising ya gagwe fa di thibelela mo kgaolong gore di itsiwe e ne e re fa morafe o tlhoka dithapelo le dithuso tsa bone ba itse fa ba le teng. Kgosi o kopile kereke e go tswelela e bopagane ga mmogo le go rapela ramasedi ka boammaaruri gore e nne sekao mo dikerekeng tse dingwe tse di reng fa di fatlhoga di kgaogane ka makgamu di ise di ye gope. O ne a fetsa ka go kopa ba ba amogetseng dimpho go di amogela ka lorato ka mo go ka tiisa kereke e moko gore go tswelele e dira tiro ya motlhale o ka ba lemoga fa se ba se dirang se amogelesega. Mookamedi wa kereke e, Rre Tendai Manyiwa o tlhalositse fa kereke ya gagwe e le kereke e e kgatlhalang ka matshelo a batho ba ba tlhokileng lesego mo setshabeng ke ka moo ba tsweletseng ka go tsamaya ba thusa batho ba ka sengwe le sengwe se ba se kgonang. Rre Manyiwa a re kereke ya gagwe e tswa kgakala e dira ditiro tsa bopelotlhomogi ka ba setse ba kile ba agela motlhoki ntlo e bile ba nna ba rekela ba ba tlhokileng lesego dimpho le dijo tsa madi a a tshwarang dikete tse masome a mararo a dipula ka ngwaga. O tsweletse ka go tlhalosa fa kereke ya bone e sena kgethololo e bile e thusa batho botlhe gongwe le gongwe mo lefatsheng leno. Rre Manyiwa a re go rena kagiso mo kerekeng ya bone, a re e sale e tlhamiwa ka ngwaga wa 1974 ga e ise e thubege kgotsa e kgaogane ka bogare mo go supang gore Modimo o nna o ba eteletse pele ka dinako tsotlhe.